CELEX: 32013R1174
Language: da
Date: 2013-11-20 00:00:00
Title: Kommissionens forordning (EU) nr. 1174/2013 af 20. november 2013 om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IFRS 10 og 12 og IAS 27  EØS-relevant tekst

21.11.2013   
            
            
               DA
            
            
               Den Europæiske Unions Tidende
            
            
               L 312/1
            
         
      KOMMISSIONENS FORORDNING (EU) Nr. 1174/2013
   af 20. november 2013
   om ændring af forordning (EF) nr. 1126/2008 om vedtagelse af visse internationale regnskabsstandarder i overensstemmelse med Europa-Parlamentets og Rådets forordning (EF) nr. 1606/2002 for så vidt angår IFRS 10 og 12 og IAS 27
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1606/2002 af 19. juli 2002 om anvendelse af internationale regnskabsstandarder (1), særlig artikel 3, stk. 1, og
   ud fra følgende betragtninger:
   
               (1)
            
            
               Ved Kommissionens forordning (EF) nr. 1126/2008 (2) blev der vedtaget visse internationale standarder og fortolkninger, der eksisterede pr. 15. oktober 2008.
            
         
               (2)
            
            
               Den 12. maj 2012 offentliggjorde International Accounting Standards Board (IASB) ændringer til IFRS 10 Koncernregnskaber, IFRS 12 Oplysninger om kapitalandele i andre virksomheder samt IAS 27 Separate regnskaber. IFRS 10 er blevet ændret for bedre at kunne afspejle investeringsvirksomhedernes forretningsmodel. Det kræver, at investeringsvirksomhederne måler deres dattervirksomheder til dagsværdi via resultatopgørelsen frem for at konsolidere dem. IFRS 12 er blevet ændret, for at der bedre kan kræves særlig fremlæggelse af oplysninger om sådanne investeringsvirksomheders dattervirksomheder. Ændringerne til IAS 27 fjernede også muligheden for, at investeringsvirksomheder måler investeringer i visse dattervirksomheder enten til kostpris eller til dagsværdi i deres separate regnskaber. Ændringer til IFRS 10, IFRS 12 og IAS 27 indebærer således ændringer til IFRS 1, IFRS 3, IFRS 7, IAS 7, IAS 12, IAS 24, IAS 32, IAS 34 og IAS 39 for at sikre, at der sammenhæng mellem de internationale regnskabsstandarder.
            
         
               (3)
            
            
               Ændringerne til IFRS 10, IAS 27 og visse ændringer til andre standarder som følge heraf indeholder henvisninger til IFRS 9 Finansielle instrumenter, som for øjeblikket ikke kan anvendes, da IFRS 9 endnu ikke er blevet vedtaget af Unionen. Derfor bør enhver henvisning til IFRS 9, der forekommer i bilaget til denne forordning, læses som en henvisning til IAS 39.
            
         
               (4)
            
            
               Høringen af Den Tekniske Ekspertgruppe under European Financial Reporting Advisory Group bekræfter, at ændringerne til IFRS 10, IFRS 12 og IAS 27 opfylder de tekniske kriterier for vedtagelse som omhandlet i artikel 3, stk. 2, i forordning (EF) nr. 1606/2002.
            
         
               (5)
            
            
               Forordning (EF) nr. 1126/2008 bør derfor ændres i overensstemmelse hermed.
            
         
               (6)
            
            
               Foranstaltningerne i denne forordning er i overensstemmelse med Regnskabskontroludvalgets udtalelse —
            
         VEDTAGET DENNE FORORDNING:
   Artikel 1
   1.   I bilaget til forordning (EF) nr. 1126/2008 foretages følgende ændringer:
   
               a)
            
            
               IFRS 10 Koncernregnskaber ændres som anført i bilaget til denne forordning.
            
         
               b)
            
            
               IFRS 12 Oplysninger om kapitalandele i andre virksomheder ændres som anført i bilaget til denne forordning.
            
         
               c)
            
            
               IAS 27 Separate regnskaber ændres som anført i bilaget til denne forordning.
            
         
               d)
            
            
               IFRS 1 Førstegangsanvendelse af International Financial Reporting Standard, IFRS 3 Virksomhedssammenslutninger, IFRS 7 Finansielle instrumenter: Oplysninger, IAS 7 Pengestrømsopgørelsen, IAS 12 Indkomstskatter, IAS 24 Oplysning om nærtstående parter, IAS 32 Finansielle instrumenter: Præsentation, IAS 34 Delårsregnskaber og IAS 39 Finansielle instrumenter: Indregning og måling ændres i overensstemmelse med ændringerne i IFRS 10 som anført i bilaget til denne forordning.
            
         2.   Enhver henvisning til IFRS 9 Finansielle instrumenter, der forekommer i ændringer, der er omhandlet i stk. 1, læses som en henvisning til IAS 39.
   Artikel 2
   Virksomhederne anvender de ændringer, der er omhandlet i artikel 1, stk. 1, senest fra den første dag i det førstkommende regnskabsår, der begynder den 1. januar 2014 eller derefter.
   Artikel 3
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. november 2013.
      
         
            På Kommissionens vegne
         
         José Manuel BARROSO
         
         
            Formand
         
      
   
   
      (1)  EFT L 243 af 11.9.2002, s. 1.
   
      (2)  EUT L 320 af 29.11.2008, s. 1.
   
      BILAG
      
         INTERNATIONALE REGNSKABSSTANDARDER
      
      
                  
                     IFRS 10
                  
               
               
                  
                              
                                 IFRS 10
                              
                           
                           
                              
                                 Koncernregnskaber
                              
                           
                        
            
                  
                     IFRS 12
                  
               
               
                  
                              
                                 IFRS 12
                              
                           
                           
                              
                                 Oplysninger om kapitalandele i andre virksomheder
                              
                           
                        
            
                  
                     IAS 27
                  
               
               
                  
                              
                                 IAS 27
                              
                           
                           
                              
                                 Separate regnskaber
                              
                           
                        
            
         "Kopiering tilladt inden for Det Europæiske Økonomiske Samarbejdsområde. Alle eksisterende rettigheder forbeholdes uden for EØS med undtagelse af retten til at kopiere til personlig brug eller anden form for "fair dealing". Yderligere oplysninger fås hos IASB på adressen www.iasb.org"
      
      
         Investeringsvirksomheder
      
      (Ændringer til IFRS 10, IFRS 12 og IAS 27)
      
         Ændringer til IFRS 10 Koncernregnskaber
         
      
      Afsnit 2 og 4 ændres.
      
                  2
               
               
                  For at opfylde målsætningen i afsnit 1 indeholder denne standard:
                  
                              a)
                           
                           
                              …
                           
                        
                              c)
                           
                           
                              en beskrivelse af, hvordan princippet om kontrol skal anvendes til identifikation af, hvorvidt en investor har bestemmende indflydelse på en virksomhed, der er investeret i, og derfor skal konsolidere den pågældende virksomhed,
                           
                        
                              d)
                           
                           
                              en fastlæggelse af regnskabskravene i forbindelse med udarbejdelsen af koncernregnskab, og
                           
                        
                              e)
                           
                           
                              en definition af en investeringsvirksomhed og en beskrivelse af en fritagelse for konsolidering af visse af en investeringsvirksomheds dattervirksomheder.
                           
                        
            
                  3
               
               
                  …
               
            
                  4
               
               
                  En virksomhed, der optræder som modervirksomhed, skal udarbejde et koncernregnskab. Denne standard finder anvendelse på alle virksomheder, undtagen følgende:
                  
                              a)
                           
                           
                              …
                           
                        
                              c)
                           
                           
                              en investeringsvirksomhed skal ikke udarbejde koncernregnskab, hvis der i henhold til afsnit 31 i denne standard er krav om, at alle denne virksomheds dattervirksomheder skal måles til dagsværdi over resultatet.
                           
                        
            Efter afsnit 26 tilføjes overskrifter og afsnit 27-33.
      FASTLÆGGELSE AF, OM EN VIRKSOMHED ER EN INVESTERINGSVIRKSOMHED
      
                  
                     27
                  
               
               
                  En modervirksomhed skal fastlægge, om den er en investeringsvirksomhed. En investeringsvirksomhed er en virksomhed, som:
                  
                              
                                 a)
                              
                           
                           
                              
                                 modtager midler fra en eller flere investorer for at udføre investeringsforvaltningstjenester for denne eller disse investorer
                              
                           
                        
                              
                                 b)
                              
                           
                           
                              
                                 over for sin eller sine investorer forpligter sig til kun at investere med henblik på at opnå kapitalgevinst, investeringsafkast eller begge, og
                              
                           
                        
                              
                                 c)
                              
                           
                           
                              
                                 måler og evaluerer resultatet af alle væsentlige investeringer til dagsværdi.
                              
                           
                        
                     Afsnit B85A-B85M indeholder anvendelsesvejledning i denne forbindelse.
                  
               
            
                  28
               
               
                  Når en virksomhed skal bestemme, hvorvidt den opfylder definitionen i afsnit 27, skal den vurdere, om den har følgende af en investeringsvirksomheds typiske egenskaber:
                  
                              a)
                           
                           
                              den har mere end én investering (se afsnit B85O-B85P)
                           
                        
                              b)
                           
                           
                              den har mere end én investor (se afsnit B85Q-B85S)
                           
                        
                              c)
                           
                           
                              den har investorer, som ikke er nærtstående parter (se afsnit B85T-B85U), og
                           
                        
                              d)
                           
                           
                              den har ejerandele i form af egenkapitalinstrumenter eller lignende kapitalandele (se afsnit B85V-B85W).
                           
                        Hvis ikke alle disse typiske egenskaber finder anvendelse på en virksomhed, betyder det ikke nødvendigvis, at den pågældende virksomhed ikke kan klassificeres som en investeringsvirksomhed. En investeringsvirksomhed, som ikke har alle disse typiske egenskaber, skal afgive yderligere oplysninger i henhold til afsnit 9A i IFRS 12 Oplysninger om kapitalandele i andre virksomheder.
               
            
                  29
               
               
                  Hvis der ifølge forholdene eller omstændighederne er ændringer til en eller flere af de tre elementer i definitionen af en investeringsvirksomhed, som beskrevet i afsnit 27, eller de typiske egenskaber for en investeringsvirksomhed, som beskrevet i afsnit 28, skal en modervirksomhed revurdere, om den er en investeringsvirksomhed.
               
            
                  30
               
               
                  En modervirksomhed, som enten ophører med at være en investeringsvirksomhed, eller som bliver en investeringsvirksomhed, skal gøre rede for ændringen i sin status fremadrettet fra datoen for statusændringen (se afsnit B100-B101).
               
            INVESTERINGSVIRKSOMHEDER: FRITAGELSE FOR KONSOLIDERING
      
                  
                     31
                  
               
               
                  En investeringsvirksomhed skal ikke konsolidere sine dattervirksomheder eller anvende IFRS 3, når den får bestemmende indflydelse på en anden virksomhed, jf. dog afsnit 32. I stedet skal en investeringsvirksomhed måle en investering i en dattervirksomhed til dagsværdi over resultatet i overensstemmelse med IFRS 9 (1).
               
            
                  32
               
               
                  Uanset kravet i afsnit 31 skal en investeringsvirksomhed, som har en dattervirksomhed, der udfører tjenesteydelser, som er relateret til investeringsvirksomhedens investeringsaktiviteter (se afsnit B85C-B85E), konsolidere den pågældende dattervirksomhed i overensstemmelse med afsnit 19-26 i denne standard og anvende kravene i IFRS 3 på erhvervelsen af enhver sådan dattervirksomhed.
               
            
                  33
               
               
                  En modervirksomhed til en investeringsvirksomhed skal konsolidere alle virksomheder, som den har bestemmende indflydelse på, herunder gennem en investeringsdattervirksomhed, medmindre modervirksomheden selv er en investeringsvirksomhed.
               
            I appendiks A tilføjes en ny definition.
      
                  koncern
               
               
                  …
               
            
                  Investeringsvirksomhed
               
               
                  En virksomhed, som:
                  
                              a)
                           
                           
                              modtager midler fra en eller flere investorer for at udføre investeringsforvaltningstjenester for denne eller disse investorer,
                           
                        
                              b)
                           
                           
                              over for sin eller sine investorer forpligter sig til kun at investere med henblik på at opnå kapitalgevinst, investeringsafkast eller begge, og
                           
                        
                              c)
                           
                           
                              måler og evaluerer resultatet af alle væsentlige investeringer til dagsværdi.
                           
                        
            I appendiks B tilføjes overskrifter og afsnit B85A-B85W.
      FASTLÆGGELSE AF, OM EN VIRKSOMHED ER EN INVESTERINGSVIRKSOMHED
      
                  B85A
               
               
                  En virksomhed skal tage højde for alle forhold og omstændigheder, når det vurderes, hvorvidt den er en investeringsvirksomhed, herunder formål og udformning. En virksomhed, der opfylder alle tre elementer i definitionen af en investeringsvirksomhed ifølge afsnit 27, er en investeringsvirksomhed. Afsnit B85B–B85M beskriver elementerne i definitionen nærmere.
               
            
         Forretningsmæssigt formål
      
      
                  B85B
               
               
                  Ifølge definitionen af en investeringsvirksomhed skal virksomhedens formål være udelukkende at investere med henblik på at opnå kapitalgevinst, investeringsafkast (såsom udbytte, rente eller lejeindtægter) eller begge. Dokumenter, der angiver, hvad virksomhedens investeringsformål er, såsom virksomhedens tegningsprospekt, publikationer udsendt af virksomheden samt andre selskabs- eller partnerskabsmæssige dokumenter, vil typisk udgøre dokumentation for en investeringsvirksomheds forretningsmæssige formål. Yderligere dokumentation kan omfatte den måde, hvorpå virksomheden præsenterer sig over for andre parter (såsom potentielle investorer eller potentielle virksomheder, der skal investeres i), hvor en virksomhed f.eks. kan præsentere sin forretning som en virksomhed, der foretager mellemlange investeringer med henblik på at opnå kapitalgevinst. Derimod har en virksomhed, som præsenterer sig som en investor, hvis formål er at udvikle, fremstille eller markedsføre produkter i fællesskab med de virksomheder, denne investerer i, et forretningsmæssigt formål, som er uforeneligt med en investeringsvirksomheds forretningsmæssige formål, fordi virksomheden vil opnå en indtjening på udvikling, fremstilling eller markedsføring ud over sine investeringer (se afsnit B85I).
               
            
                  B85C
               
               
                  En investeringsvirksomhed kan udføre investeringsrelaterede tjenesteydelser (f.eks. investeringsrådgivning, investeringsforvaltning, investeringsstøtte samt administrative tjenesteydelser), enten direkte eller gennem en dattervirksomhed, for tredjeparter samt for investorer, selv om sådanne aktiviteter er væsentlige for virksomheden.
               
            
                  B85D
               
               
                  En investeringsvirksomhed kan også deltage i følgende investeringsrelaterede aktiviteter, enten direkte eller gennem en dattervirksomhed, hvis disse aktiviteter udføres for at maksimere investeringsafkastet (kapitalgevinst eller investeringsindkomst) fra de virksomheder, den investerer i, og ikke udgør en særskilt væsentlig forretningsaktivitet eller en særskilt væsentlig indtægtskilde for investeringsvirksomheden:
                  
                              a)
                           
                           
                              udførelse af forvaltningstjenester og ydelse af strategisk rådgivning for en virksomhed, den investerer i, og
                           
                        
                              b)
                           
                           
                              ydelse af finansiel støtte til en virksomhed, der er investeret i, som f.eks. et lån, en investeringsforpligtelse eller en garanti.
                           
                        
            
                  B85E
               
               
                  Hvis en investeringsvirksomhed har en dattervirksomhed, som udfører investeringsrelaterede tjenesteydelser eller aktiviteter, som f.eks. de i afsnit B85C-B85D beskrevne, for virksomheden eller andre parter, skal den konsolidere den pågældende dattervirksomhed i overensstemmelse med afsnit 32.
               
            
         Exit-strategier
      
      
                  B85F
               
               
                  En virksomheds investeringsplaner udgør også dokumentation for det forretningsmæssige formål. Et kendetegn, der adskiller en investeringsvirksomhed fra andre virksomheder, er, at en investeringsvirksomhed ikke planlægger at beholde sine investeringer på ubestemt tid, men kun for en begrænset periode. Eftersom investeringer i egenkapitalinstrumenter og ikke-finansielle aktiver kan beholdes på ubestemt tid, skal en investeringsvirksomhed have en exit-strategi, der dokumenterer, hvordan virksomheden planlægger at opnå kapitalgevinst fra alle sine væsentlige investeringer i egenkapitalinstrumenter og ikke-finansielle aktiver. En investeringsvirksomhed skal også have en exit-strategi for gældsinstrumenter, der kan beholdes på ubestemt tid, f.eks. investeringer i uamortisable lån. Virksomheden behøver ikke at dokumentere specifikke exit-strategier for hver enkelt investering, men skal identificere forskellige potentielle strategier for forskellige typer eller porteføljer af investeringer, herunder en fast tidshorisont for afhændelse af investeringerne. Exit-mekanismer, der kun iværksættes for visse hændelser, f.eks. misligholdelse eller manglende opfyldelse af kontrakt, betragtes ikke som exit-strategier i forbindelse med denne vurdering.
               
            
                  B85G
               
               
                  Exit-strategier kan variere efter investeringstype. For investeringer i private egenkapitalinstrumenter kan exit-strategier være børsintroduktion, privat placering, salg af en virksomhed, udlodning (til investorer) af ejerandele i virksomheder, der er investeret i, samt salg af aktiver (herunder salg af aktiver i en virksomhed, der er investeret i, efterfulgt af likvidation af den pågældende virksomhed). For investeringer i egenkapitalinstrumenter, der handles på en offentlig børs, kan exit-strategier være salg af investeringen i en privat placering eller på en offentlig børs. For ejendomsinvesteringer kan exit-strategien være salg af ejendommen gennem specialiserede ejendomshandlere eller på det åbne marked.
               
            
                  B85H
               
               
                  En investeringsvirksomhed kan have en investering i en anden investeringsvirksomhed, som stiftes i forbindelse med virksomheden af juridiske, lovgivningsmæssige, skattemæssige eller lignende forretningsmæssige årsager. I dette tilfælde behøver investeringsvirksomheden ikke at have en exit-strategi for den investering, hvis den virksomhed, investeringsvirksomheden har investeret i, har passende exit-strategier for sine investeringer.
               
            
         Investeringsafkast
      
      
                  B85I
               
               
                  En virksomhed investerer ikke udelukkende med henblik på at opnå kapitalgevinst, investeringsafkast eller begge, hvis virksomheden eller et andet medlem af den koncern, hvori virksomheden indgår (dvs. den koncern, som investeringsvirksomhedens øverste modervirksomhed har bestemmende indflydelse på), opnår eller har som mål at opnå andre fordele ved virksomhedens investeringer, som ikke er tilgængelige for andre parter, der ikke har forbindelse til den virksomhed, der er investeret i. Sådanne fordele omfatter:
                  
                              a)
                           
                           
                              Erhvervelse, brug, udveksling eller udnyttelse af processer, aktiver eller teknologi tilhørende en virksomhed, der er investeret i. Dette omfatter, at virksomheden eller et andet koncernmedlem har uforholdsmæssigt vidtgående, eller eksklusive, rettigheder til at erhverve aktiver, teknologi, produkter eller tjenesteydelser fra en virksomhed, der er investeret i, f.eks. i form af en forkøbsret til et aktiv fra en virksomhed, der er investeret i, hvis aktivet vurderes at udvikle sig positivt.
                           
                        
                              b)
                           
                           
                              Fælles ordninger (som defineret i IFRS 11) eller andre ordninger mellem virksomheden eller et andet koncernmedlem og en virksomhed, der er investeret i, om udvikling, fremstilling, markedsføring eller levering af produkter eller tjenesteydelser.
                           
                        
                              c)
                           
                           
                              Finansielle garantier eller aktiver, som en virksomhed, der er investeret i, stiller som sikkerhed for virksomhedens eller et andet koncernmedlems lån (en investeringsvirksomhed vil imidlertid stadig kunne bruge en investering i en virksomhed som sikkerhed for et hvilket som helst lån).
                           
                        
                              d)
                           
                           
                              En forkøbsret for en af virksomhedens nærtstående parter til fra den pågældende virksomhed eller et andet koncernmedlem at købe en ejerandel i en virksomhed, som virksomheden har investeret i.
                           
                        
                              e)
                           
                           
                              Med forbehold af afsnit B85J transaktioner mellem virksomheden eller et andet koncernmedlem og en virksomhed, der er investeret i, som
                              
                                          i)
                                       
                                       
                                          foregår på betingelser, som ikke kan opnås af virksomheder, som ikke er nærtstående parter til enten virksomheden, et andet koncernmedlem eller den virksomhed, der er investeret i,
                                       
                                    
                                          ii)
                                       
                                       
                                          ikke er til dagsværdi eller
                                       
                                    
                                          iii)
                                       
                                       
                                          udgør en væsentlig del af forretningsaktiviteten for den virksomhed, der er investeret i, eller virksomheden, herunder andre koncernvirksomheders forretningsaktiviteter.
                                       
                                    
                        
            
                  B85J
               
               
                  En investeringsvirksomhed kan have en strategi om at investere i flere virksomheder inden for samme branche, marked eller geografiske område med henblik på at udnytte synergier, som øger kapitalgevinsten eller investeringsafkastet fra investeringerne i disse virksomheder. Uanset afsnit B85I, litra e), udelukkes en virksomhed ikke fra at blive klassificeret som en investeringsvirksomhed blot fordi de virksomheder, den investerer i, handler med hinanden.
               
            
         Dagsværdimåling
      
      
                  B85K
               
               
                  En vigtig del af definitionen af en investeringsvirksomhed er, at den måler og evaluerer resultatet af alle væsentlige investeringer til dagsværdi, fordi brugen af dagsværdi giver mere relevante oplysninger end f.eks. at konsolidere dattervirksomhederne eller bruge den indre værdis metode på sine kapitalandele i associerede virksomheder eller joint ventures. For at påvise, at den opfylder denne del af definitionen, skal en investeringsvirksomhed:
                  
                              a)
                           
                           
                              give investorerne dagsværdioplysninger og måle alle væsentlige investeringer til dagsværdi i sit årsregnskab, hvor dagsværdi kræves eller tillades i henhold til IFRS-standarden, og
                           
                        
                              b)
                           
                           
                              rapportere dagsværdioplysninger internt til nøglepersoner i virksomhedens ledelse (som defineret i IAS 24), som bruger dagsværdi som det primære måleparameter til evaluering af resultaterne af alle sine væsentlige investeringer samt til at træffe investeringsbeslutninger.
                           
                        
            
                  B85L
               
               
                  For at opfylde kravet i B85K, litra a), vil en investeringsvirksomhed:
                  
                              a)
                           
                           
                              vælge at gøre rede for investeringsejendom efter dagsværdimodellen i IAS 40 Investeringsejendom,
                           
                        
                              b)
                           
                           
                              vælge undtagelsen fra anvendelse af den indre værdis metode i IAS 28 på investeringer i associerede virksomheder og joint ventures og
                           
                        
                              c)
                           
                           
                              måle sine finansielle aktiver til dagsværdi under anvendelse af kravene i IFRS 9.
                           
                        
            
                  B85M
               
               
                  En investeringsvirksomhed kan have nogle ikke-investeringsaktiver, som f.eks. domicilejendom og dertilhørende udstyr, og kan også have finansielle forpligtelser. Den del af definitionen af en investeringsvirksomhed i afsnit 27, litra c), der omhandler dagsværdimåling, gælder for en investeringsvirksomheds investeringer. Derfor behøver en investeringsvirksomhed ikke at måle sine ikke-investeringsaktiver eller forpligtelser til dagsværdi.
               
            
         Typiske egenskaber for en investeringsvirksomhed
      
      
                  B85N
               
               
                  Når en virksomhed skal beslutte, hvorvidt den opfylder definitionen af en investeringsvirksomhed, skal den vurdere, om den har de typiske egenskaber for en sådan virksomhed (se afsnit 28). Det, at virksomheden ikke har en eller flere af disse egenskaber, betyder ikke nødvendigvis, at den er udelukket fra at blive klassificeret som en investeringsvirksomhed, men at det er nødvendigt at undersøge nærmere, om virksomheden er en investeringsvirksomhed.
               
            
         Mere end én investering
      
      
                  B85O
               
               
                  En investeringsvirksomhed har normalt flere investeringer for at diversificere sin risiko og maksimere afkastet. En virksomhed kan have en portefølje af investeringer direkte eller indirekte, f.eks. én investering i en anden investeringsvirksomhed, som selv har flere investeringer.
               
            
                  B85P
               
               
                  Det kan forekomme, at virksomheden har én investering. Dette betyder dog ikke nødvendigvis, at virksomheden ikke opfylder definitionen af en investeringsvirksomhed. En investeringsvirksomhed kan f.eks. kun have én investering, når virksomheden:
                  
                              a)
                           
                           
                              er i en opstartsperiode og endnu ikke har identificeret passende investeringer og derfor endnu ikke har gennemført sin investeringsplan om at erhverve flere investeringer
                           
                        
                              b)
                           
                           
                              endnu ikke har foretaget andre investeringer til at erstatte afhændede investeringer
                           
                        
                              c)
                           
                           
                              har til formål at samle investorers midler for at investere i én investering, når denne investering ikke er mulig for de enkelte investorer at foretage alene (f.eks. når den krævede minimumsinvestering er for høj for én investor alene), eller
                           
                        
                              d)
                           
                           
                              er under likvidation.
                           
                        
            
         Mere end én investor
      
      
                  B85Q
               
               
                  Normalt vil en investeringsvirksomhed have flere investorer, som samler deres midler for at få adgang til investeringsforvaltningstjenester og investeringsmuligheder, som de muligvis ikke ville have haft adgang til alene. At have flere investorer betyder, at det er mindre sandsynligt, at virksomheden, eller andre medlemmer af den koncern, hvori virksomheden indgår, vil opnå andre fordele end kapitalgevinst eller investeringsafkast (se afsnit B85I).
               
            
                  B85R
               
               
                  Alternativt kan en investeringsvirksomhed stiftes af eller for én investor, der repræsenterer eller støtter en større gruppe investorers interesser (f.eks. en pensionsfond, offentlig investeringsfond eller familietrust).
               
            
                  B85S
               
               
                  Det kan også forekomme, at virksomheden midlertidigt har én investor. En investeringsvirksomhed kan f.eks. kun have én investor, når virksomheden:
                  
                              a)
                           
                           
                              befinder sig i den indledende udbudsperiode, som ikke er udløbet, og virksomheden aktivt er i færd med at identificere egnede investorer,
                           
                        
                              b)
                           
                           
                              endnu ikke har identificeret egnede investorer til at erstatte ejerandele, som er blevet indløst, eller
                           
                        
                              c)
                           
                           
                              er under likvidation.
                           
                        
            
         Ikke-nærtstående investorer
      
      
                  B85T
               
               
                  En investeringsvirksomhed har normalt flere investorer, der ikke er nærtstående parter (som defineret i IAS 24) til virksomheden eller andre medlemmer af den koncern, hvori virksomheden indgår. At have ikke-nærtstående investorer betyder, at det er mindre sandsynligt, at virksomheden, eller andre medlemmer af den koncern, hvori virksomheden indgår, vil opnå andre fordele end kapitalgevinst eller investeringsafkast (se afsnit B85I).
               
            
                  B85U
               
               
                  En virksomhed kan imidlertid stadig klassificeres som en investeringsvirksomhed, selv om dens investorer er nærtstående. En investeringsvirksomhed kan f.eks. oprette en særskilt "parallel" fond for en gruppe medarbejdere (som f.eks. nøglepersoner i ledelsen) eller en eller flere andre nærtstående investorer, som har de samme investeringer som virksomhedens primære investeringsfond. Denne "parallelle" fond kan klassificeres som en investeringsvirksomhed, selv om alle investorer er nærtstående parter.
               
            
         Ejerandele
      
      
                  B85V
               
               
                  En investeringsvirksomhed er normalt en særskilt juridisk enhed, men dette er ikke et krav. Ejerandele i en investeringsvirksomhed består normalt i egenkapitalinstrumenter eller lignende andele (f.eks. partnerskabsandele), som giver ret til en forholdsvis andel af investeringsvirksomhedens nettoaktiver. At have forskellige klasser af investorer, hvoraf nogle kun har ret til en bestemt investering eller grupper af investeringer, eller som har forskellige forholdsvise andele af nettoaktiverne, udelukker ikke en virksomhed fra at være en investeringsvirksomhed.
               
            
                  B85W
               
               
                  Endvidere kan en virksomhed, som har betydelige ejerandele i form af gældsinstrumenter, som i overensstemmelse med andre gældende standarder ikke opfylder definitionen af egenkapital, stadig klassificeres som en investeringsvirksomhed, hvis indehaverne af gældsinstrumenterne risikerer variable afkast som følge af ændringer i virksomhedens nettoaktivers dagsværdi.
               
            I appendiks B tilføjes en overskrift samt afsnit B100-B101.
      REGNSKABSMÆSSIG BEHANDLING AF ÆNDRING I INVESTERINGSVIRKSOMHEDSSTATUS
      
                  B100
               
               
                  Når en virksomhed ophører med at være en investeringsvirksomhed, skal den anvende IFRS 3 på enhver dattervirksomhed, som tidligere blev målt til dagsværdi over resultatet i overensstemmelse med afsnit 31. Datoen for statusændringen er den skønnede anskaffelsesdato. Dagsværdien af dattervirksomheden på den skønnede anskaffelsesdato udgør det skønnede erlagte vederlag i forbindelse med måling af goodwill eller gevinst hidrørende fra et tilbudskøb som følge af den skønnede anskaffelse. Alle dattervirksomheder konsolideres i overensstemmelse med denne standards afsnit 19-24 fra datoen for statusændringen.
               
            
                  B101
               
               
                  Når en virksomhed bliver en investeringsvirksomhed, ophører den med at konsolidere sine dattervirksomheder på datoen for statusændringen, bortset fra enhver dattervirksomhed, som fortsat skal konsolideres i henhold til afsnit 32. Investeringsvirksomheden anvender kravene i afsnit 25 og 26 på de dattervirksomheder, den ophører med at konsolidere, som om investeringsvirksomheden havde mistet den bestemmende indflydelse på disse dattervirksomheder på den pågældende dato.
               
            I appendiks C tilføjes afsnit C1B.
      
                  C1B
               
               
                  
                     Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 2, 4, C2A, C6A og appendiks A og tilføjelse af afsnit 27-33, B85A-B85W, B100-B101 og C3A-C3F. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende dem tidligere. Hvis en virksomhed anvender ændringerne tidligere, skal den oplyse derom og anvende alle ændringerne i Investeringsvirksomheder.
               
            I appendiks C ændres afsnit C2A.
      
                  C2A
               
               
                  Uanset kravene i afsnit 28 i IAS 8 vil en virksomhed, når denne standard anvendes første gang, og, hvis dette er senere, når ændringerne vedrørende Investeringsvirksomheder til denne standard anvendes første gang, kun skulle forelægge de kvantitative oplysninger, der kræves i afsnit 28, litra f), i IAS 8 for det regnskabsår, der ligger umiddelbart forud for datoen for førstegangsanvendelsen af denne standard ("den umiddelbart foregående periode"). En virksomhed kan også forelægge disse oplysninger for den indeværende periode eller for tidligere sammenlignelige perioder, men er ikke nødt til det.
               
            I appendiks C tilføjes afsnit C3A-C3F.
      
                  C3A
               
               
                  På datoen for førstegangsanvendelsen skal en virksomhed vurdere, hvorvidt den er en investeringsvirksomhed, på grundlag af de forhold og omstændigheder, der gør sig gældende på denne dato. Hvis en virksomhed på datoen for førstegangsanvendelsen konkluderer, at den er en investeringsvirksomhed, skal den anvende kravene i afsnit C3B-C3F i stedet for afsnit C5-C5A.
               
            
                  C3B
               
               
                  Med undtagelse af en dattervirksomhed, som konsolideres i henhold til afsnit 32 (som enten afsnit C3 og C6 eller afsnit C4-C4C finder anvendelse på), skal en investeringsvirksomhed måle sin investering i hver enkelt dattervirksomhed til dagsværdi over resultatet, som om kravene i denne standard altid havde været gældende. Investeringsvirksomheden regulerer med tilbagevirkende kraft både det regnskabsår, der ligger umiddelbart forud for datoen for førstegangsanvendelsen, og egenkapitalen i begyndelsen af den umiddelbart foregående periode for en eventuel forskel mellem:
                  
                              a)
                           
                           
                              dattervirksomhedens tidligere regnskabsmæssige værdi og
                           
                        
                              b)
                           
                           
                              dagsværdien af investeringsvirksomhedens investering i dattervirksomheden.
                           
                        Den samlede værdi af dagsværdireguleringer, der tidligere er indregnet i øvrig totalindkomst, overføres til det overførte resultat i starten af det regnskabsår, der ligger umiddelbart forud for datoen for førstegangsanvendelsen.
               
            
                  C3C
               
               
                  Før datoen for anvendelsen af IFRS 13 Dagsværdimåling skal en investeringsvirksomhed bruge de dagsværdibeløb, der tidligere blev rapporteret til investorer eller til ledelsen, hvis sådanne beløb repræsenterer det beløb, som investeringen kunne have været udvekslet til ved en handel mellem kvalificerede, villige, indbyrdes uafhængige parter på datoen for vurderingen.
               
            
                  C3D
               
               
                  Hvis det ikke er muligt i overensstemmelse med afsnit C3B-C3C (som defineret i IAS 8) at måle investeringen i en dattervirksomhed, skal investeringsvirksomheden anvende kravene i denne standard ved begyndelsen af den tidligste periode, hvor anvendelsen af afsnit C3B-C3C er mulig, hvilket kan være den indeværende periode. Investoren regulerer det regnskabsår med tilbagevirkende kraft, der ligger umiddelbart forud for datoen for førstegangsanvendelsen, medmindre den tidligste periode, hvor anvendelsen af dette afsnit er mulig, er den indeværende periode. Hvis dette er tilfældet, indregnes reguleringen af egenkapitalen fra begyndelsen af den indeværende periode.
               
            
                  C3E
               
               
                  Hvis en investeringsvirksomhed har afhændet eller har mistet den bestemmende indflydelse på en dattervirksomhed før datoen for førstegangsanvendelsen af denne standard, er det ikke et krav, at investeringsvirksomheden foretager reguleringer i de tidligere regnskaber for den pågældende dattervirksomhed.
               
            
                  C3F
               
               
                  Hvis en virksomhed anvender ændringerne vedrørende Investeringsvirksomheder i en periode senere end, hvor den anvender IFRS 10 første gang, læses alle henvisninger til "datoen for førstegangsanvendelsen" i afsnit C3A-C3E som "begyndelsen af det regnskabsår, for hvilket ændringerne i Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, anvendes første gang."
               
            I appendiks C ændres afsnit C6A.
      
                  C6A
               
               
                  Uanset henvisningerne til det regnskabsår, der ligger umiddelbart forud for datoen for førstegangsanvendelsen ("den umiddelbart foregående periode"), i afsnit C3B-C5A kan en virksomhed også forelægge justerede sammenlignelige oplysninger for en tidligere forelagt periode, men er ikke nødt til det. Hvis en virksomhed alligevel forelægger justerede sammenlignelige oplysninger for en tidligere periode, læses alle henvisninger til "den umiddelbart foregående periode" i afsnit C3B-C5A som "den tidligst justerede sammenlignelige periode, der er forelagt".
               
            
         Appendiks
         
            Konsekvensændringer til andre standarder
         
         
            Dette appendiks indeholder ændringer til andre standarder, der følger af IASB's udstedelse af Investeringsvirksomheder (ændringer til IFRS 10, IFRS 12 og IAS 27). En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes. De ændrede afsnit er vist med den nye tekst understreget, og den udgåede tekst gennemstreget.
         
         
            IFRS 1 Førstegangsanvendelse af internationale regnskabsstandarder
            
         
         Afsnit 39T tilføjes.
         
                     39T
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit D16, D17 og appendiks C og tilføjelse af en overskrift og afsnit E6-E7. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               Appendiks C ændres.
         
            Dette appendiks er en integreret del af standarden. En virksomhed skal anvende følgende krav på virksomhedssammenslutninger, som virksomheden indregnede før tidspunktet for overgangen til IFRS. Dette appendiks anvendes kun på virksomhedssammenslutninger inden for rammerne af IFRS 3 Virksomhedssammenslutninger.
         I appendiks D ændres afsnit D16-D17.
         
                     D16
                  
                  
                     Hvis en dattervirksomhed anvender IFRS for første gang på et senere tidspunkt end modervirksomheden, skal dattervirksomheden i sit årsregnskab foretage en måling af sine aktiver og forpligtelser enten:
                     
                                 a)
                              
                              
                                 i form af de regnskabsmæssige værdier, som ville blive indregnet i modervirksomhedens konsoliderede årsregnskab, baseret på datoen for modervirksomhedens overgang til IFRS-standarderne, såfremt der ikke blev foretaget korrektioner for konsolideringsprocedurer og for effekten af den virksomhedssammenslutning, ved hvilken modervirksomheden erhvervede dattervirksomheden (dette valg kan ikke foretages af en dattervirksomhed til en investeringsvirksomhed, som defineret i IFRS 10, der skal måles til dagsværdi over resultatet), eller
                              
                           
                                 b)
                              
                              
                                 …
                              
                           
               
                     D17
                  
                  
                     Hvis en virksomhed derimod anvender IFRS for første gang på et senere tidspunkt end en dattervirksomhed (eller en associeret virksomhed eller et joint venture), skal virksomheden i sit konsoliderede årsregnskab foretage en måling af dattervirksomhedens (eller den associerede virksomheds eller joint ventures) aktiver og forpligtelser på grundlag af de samme regnskabsmæssige værdier som i dattervirksomhedens (eller den associerede virksomheds eller joint ventures) årsregnskab, efter regulering for konsolidering og regnskabsmæssige egenkapitalreguleringer samt for effekten af den virksomhedssammenslutning, ved hvilken virksomheden erhvervede dattervirksomheden. Uanset dette krav må en modervirksomhed, som ikke er en investeringsvirksomhed, ikke anvende den fritagelse for konsolidering, der anvendes af investeringsdattervirksomheder. …
                  
               I appendiks E tilføjes en overskrift og afsnit E6-E7 efter afsnit E5.
         
            Investeringsvirksomheder
         
         
                     E6
                  
                  
                     En førstegangsbruger, som er en modervirksomhed, skal vurdere, hvorvidt den er en investeringsvirksomhed, som defineret i IFRS 10, på grundlag af de forhold og omstændigheder, der foreligger på datoen for overgang til IFRS-standarderne.
                  
               
                     E7
                  
                  
                     En førstegangsbruger, som er en investeringsvirksomhed, som defineret i IFRS 10, kan anvende overgangsbestemmelserne i afsnit C3C-C3D i IFRS 10 og afsnit 18C-18G i IAS 27, hvis dens første IFRS-årsregnskab gælder for et regnskabsår, som slutter den 31. december 2014 eller før. Henvisningerne i disse afsnit til det regnskabsår, der ligger umiddelbart forud for datoen for førstegangsanvendelsen, læses som det tidligst forelagte regnskabsår. Derfor læses henvisningerne i disse afsnit som datoen for overgangen til IFRS-standarderne.
                  
               
            IFRS 3 Virksomhedssammenslutninger
            
         
         Afsnit 7 ændres, og afsnit 2A og 64G tilføjes.
         
                     2A
                  
                  
                     Kravene i denne standard finder ikke anvendelse på en investeringsvirksomheds, som defineret i IFRS 10 Koncernregnskaber, erhvervelse af en investering i en dattervirksomhed, som skal måles til dagsværdi over resultatet.
                  
               
                     7
                  
                  
                     Vejledningen i IFRS 10 anvendes til at identificere erhververen…
                  
               
                     64G
                  
                  
                     
                        Investeringsvirksomheder (ændringer til IFRS 10, IFRS 12 og IAS 27) udstedt i oktober 2012, vedrørte ændring af afsnit 7 og tilføjelse af afsnit 2A. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               
            IFRS 7 Finansielle instrumenter: oplysninger
            
         
         Afsnit 3 ændres, og afsnit 44X tilføjes.
         
                     3
                  
                  
                     Denne standard anvendes af alle virksomheder på alle typer finansielle instrumenter, med undtagelse af:
                     
                                 a)
                              
                              
                                 de kapitalandele i dattervirksomheder, associerede virksomheder eller joint ventures, som regnskabsmæssigt behandles i henhold til IFRS 10 Koncernregnskaber, IAS 27 Separate årsregnskaber eller IAS 28 Investeringer i associerede virksomheder og joint ventures. I visse tilfælde giver IFRS 10, IAS 27 og IAS 28 en virksomhed mulighed for at eller kræver, at den skal behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold IFRS 9. I disse tilfælde finder kravene i denne standard anvendelse, og for de interesser, der måles til dagsværdi, kravene i IFRS 13 Dagsværdimåling. Virksomheder skal desuden anvende denne IFRS på alle afledte finansielle instrumenter vedrørende kapitalandele i dattervirksomheder, associerede virksomheder eller joint ventures, medmindre det afledte finansielle instrument hører ind under definitionen af et egenkapitalinstrument i IAS 32.
                              
                           
               
                     44X
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 3. Virksomheden skal anvende disse ændringer for regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringen tidligere, skal alle ændringerne i Investeringsvirksomheder anvendes.
                  
               
            IAS 7 Pengestrømsopgørelsen
            
         
         Afsnit 42A og 42B ændres, og afsnit 40A og 58 tilføjes.
         
                     40A
                  
                  
                     En investeringsvirksomhed, som defineret i IFRS 10 Koncernregnskaber, behøver ikke at anvende afsnit 40, litra c) eller d), på en investering i en dattervirksomhed, som skal måles til dagsværdi over resultatet.
                  
               
                     42A
                  
                  
                     Pengestrømme hidrørende fra ændringer i ejerandelen i en dattervirksomhed, som ikke medfører, at den bestemmende indflydelse mistes, skal klassificeres som pengestrømme fra finansieringsaktiviteter, medmindre dattervirksomheden ejes af en investeringsvirksomhed, som defineret i IFRS 10, og skal måles til dagsværdi over resultatet.
                  
               
                     42B
                  
                  
                     Ændringer i ejerandelen i en dattervirksomhed, som ikke medfører, at den bestemmende indflydelse mistes, som eksempelvis en modervirksomheds efterfølgende køb eller salg af en dattervirksomheds egenkapitalinstrumenter, behandles regnskabsmæssigt som egenkapitaltransaktioner (jf. IFRS 10), medmindre dattervirksomheden ejes af en investeringsvirksomhed og skal måles til dagsværdi over resultatet. Derfor klassificeres dermed forbundne pengestrømme på samme måde som andre transaktioner med ejere, som beskrevet i afsnit 17.
                  
               
                     58
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 42A og 42B og tilføjelse af afsnit 40A. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               
            IAS 12 Indkomstskatter
            
         
         Afsnit 58 og 68C ændres, og afsnit 98C tilføjes.
         
                     58
                  
                  
                     Aktuel og udskudt skat skal indregnes som indtægt eller omkostning og medtages i årets resultat, undtagen i det omfang skatten opstår som følge af:
                     
                                 a)
                              
                              
                                 …
                              
                           
                                 b)
                              
                              
                                 en virksomhedssammenslutning (bortset fra en investeringsvirksomheds, som defineret i IFRS 10 Koncernregnskaber, erhvervelse af en dattervirksomhed, som skal måles til dagsværdi over resultatet) (se afsnit 66-68).
                              
                           
               
                     68C
                  
                  
                     Som anført i afsnit 68A kan skattefradraget (eller det skønnede fremtidige skattefradrag målt i overensstemmelse med afsnit 68B) afvige fra de tilknyttede akkumulerede omkostninger til vederlag. I henhold til standardens afsnit 58 skal aktuel og udskudt skat indregnes som indtægt eller omkostning og medtages i årets resultat, undtagen i det omfang skatten opstår som følge af a) en transaktion eller begivenhed, som i det aktuelle regnskabsår eller et andet regnskabsår indregnes uden for resultatet, eller b) som følge af en virksomhedssammenslutning (bortset fra en investeringsvirksomheds erhvervelse af en dattervirksomhed, som skal måles til dagsværdi over resultatet). Hvis skattefradraget (eller det skønnede fremtidige skattefradrag) overstiger de tilknyttede akkumulerede omkostninger til vederlag, indikerer dette, at skattefradraget ikke kun knytter sig til omkostninger til vederlag, men også til en egenkapitalpost. I denne situation skal den overstigende tilknyttede aktuelle eller udskudte skat indregnes direkte på egenkapitalen.
                  
               
                     98C
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 58 og 68C. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               
            IAS 24 Oplysning om nærtstående parter
            
         
         Afsnit 4 og 9 ændres, og afsnit 28B tilføjes.
         
                     4
                  
                  
                     Transaktioner mellem nærtstående parter og mellemværender med andre virksomheder i samme koncern oplyses i virksomhedens årsregnskab. Koncerninterne transaktioner mellem nærtstående parter og mellemværender elimineres, bortset fra transaktioner og mellemværender mellem en investeringsvirksomhed og dens dattervirksomheder, som måles til dagsværdi over resultatet, i koncernens årsregnskab.
                  
               
                     
                        9
                     
                  
                  
                     Begreberne "bestemmende indflydelse" og "investeringsvirksomhed", "fælles bestemmende indflydelse" og "betydelig indflydelse" er defineret i henholdsvis IFRS 10, IFRS 11 Fælles ordninger og IAS 28 Investeringer i associerede virksomheder og joint ventures og anvendes i denne standard i den betydning, der er angivet i de nævnte standarder.
                  
               
                     28B
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 4 og 9. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               
            IAS 32 Finansielle instrumenter: præsentation
            
         
         Afsnit 4 ændres, og afsnit 97N tilføjes.
         
                     4
                  
                  
                     Denne standard anvendes af alle virksomheder på alle typer finansielle instrumenter, med undtagelse af:
                     
                                 a)
                              
                              
                                 de kapitalandele i dattervirksomheder, associerede virksomheder eller joint ventures, som regnskabsmæssigt behandles i henhold til IFRS 10 Koncernregnskaber, IAS 27 Separate årsregnskaber eller IAS 28 Investeringer i associerede virksomheder og joint ventures. I visse tilfælde giver IFRS 10, IAS 27 og IAS 28 imidlertid en virksomhed mulighed for at - eller kræver, at den skal - behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold til IFRS 9. I disse tilfælde finder kravene i denne standard anvendelse. Virksomhederne skal desuden anvende denne standard på alle afledte finansielle instrumenter knyttet til kapitalandele i dattervirksomheder, associerede virksomheder eller joint ventures.
                              
                           
               
                     97N
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 4. Virksomheden skal anvende disse ændringer for regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringen tidligere, skal alle ændringerne i Investeringsvirksomheder anvendes.
                  
               
            IAS 34 Præsentation af delårsregnskaber
            
         
         Afsnit 16A ændres, og afsnit 54 tilføjes. Den nye tekst er understreget.
         
                     16A
                  
                  
                     Ud over oplysninger om væsentlige begivenheder og transaktioner i henhold til afsnit 15-15C skal en virksomhed medtage følgende oplysninger i noterne til delårsregnskabet, hvis oplysningerne ikke fremgår andetsteds i delårsrapporten. Oplysningerne skal normalt gives på et år-til-dato-grundlag.
                     
                                 a)
                              
                              
                                 …
                              
                           
                                 k)
                              
                              
                                 for virksomheder, som bliver eller ophører med at være investeringsvirksomheder, som defineret i IFRS 10 Koncernregnskaber, oplysningerne i IFRS 12 Oplysninger om kapitalandele i andre virksomheder, afsnit 9B.
                              
                           
               
                     54
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte tilføjelse af afsnit 16A. Virksomheden skal anvende ændringen for regnskabsår, som begynder 1. januar 2014. Det er tilladt at anvende Investeringsvirksomheder tidligere. Hvis en virksomhed anvender ændringen tidligere, skal alle ændringerne i Investeringsvirksomheder anvendes.
                  
               
            IAS 39 Finansielle instrumenter: indregning og måling
            
         
         Afsnit 2 og 80 ændres, og afsnit 103R tilføjes.
         
                     2
                  
                  
                     Denne standard anvendes af alle virksomheder på alle typer finansielle instrumenter, med undtagelse af:
                     
                                 a)
                              
                              
                                 de kapitalandele i dattervirksomheder, associerede virksomheder og joint ventures, som regnskabsmæssigt behandles i henhold til IFRS 10 Koncernregnskaber, IAS 27 Separate årsregnskaber eller IAS 28 Investeringer i associerede virksomheder og joint ventures. I visse tilfælde giver IFRS 10, IAS 27 og IAS 28 imidlertid en virksomhed mulighed for at - eller kræver, at den skal - behandle en kapitalandel i en dattervirksomhed eller associeret virksomhed eller et joint venture regnskabsmæssigt i henhold til nogle af eller alle kravene i denne standard. Virksomheder skal desuden anvende denne standard på afledte finansielle instrumenter vedrørende kapitalandele i en dattervirksomhed, associeret virksomhed eller et joint venture, medmindre det afledte finansielle instrument opfylder definitionen i IAS 32 Finansielle instrumenter: Præsentation på et egenkapitalinstrument i virksomheden.
                              
                           
                                 b)
                              
                              
                                 …
                              
                           
                                 g)
                              
                              
                                 en terminskontrakt mellem en overtagende virksomhed og en sælgende aktionær om køb eller salg af en overtaget virksomhed, som vil resultere i en virksomhedssammenslutning, der falder ind under IFRS 3 Virksomhedssammenslutninger, på et fremtidigt overtagelsestidspunkt. Terminskontraktens løbetid må ikke overstige en rimelig periode, som normalt er nødvendig til opnåelse af de nødvendige godkendelser og gennemførelse af transaktionen.
                              
                           
               
                     80
                  
                  
                     … Heraf følger, at regnskabsmæssig sikring kun kan anvendes på transaktioner mellem virksomheder i samme koncern i de enkelte eller separate årsregnskaber for disse virksomheder og ikke på koncernregnskabet, bortset fra koncernregnskabet for en investeringsvirksomhed, som defineret i IFRS 10, hvor transaktioner mellem en investeringsvirksomhed og dens dattervirksomheder, som måles til dagsværdi over resultatet, ikke vil blive elimineret i koncernregnskabet. …
                  
               
                     103R
                  
                  
                     
                        Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 2 og 80. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende Investeringsvirksomheder tidligere. Hvis en virksomhed anvender ændringerne tidligere, skal alle ændringerne i Investeringsvirksomheder anvendes.
                  
               
      
         Ændringer til IFRS 12 Oplysninger om kapitalandele i andre virksomheder
         
      
      Afsnit 2 ændres.
      
                  2
               
               
                  For at opfylde målsætningen i afsnit 1 skal en virksomhed fremlægge følgende oplysninger:
                  
                              a)
                           
                           
                              de væsentlige bedømmelser og antagelser, den har foretaget i forbindelse med fastlæggelsen af:
                              
                                          i)
                                       
                                       
                                          karakteren af sine kapitalandele i andre virksomheder eller ordninger
                                       
                                    
                                          ii)
                                       
                                       
                                          den type fælles ordning, hvori den har kapitalandele (afsnit 7-9)
                                       
                                    
                                          iii)
                                       
                                       
                                          at den opfylder definitionen af en investeringsvirksomhed, hvis det er relevant (afsnit 9A), og
                                       
                                    
                        
                              b)
                           
                           
                              …
                           
                        
            Efter afsnit 9 tilføjes en overskrift og afsnit 9A-9B.
      
         Investeringsvirksomhedsstatus
      
      
                  
                     9A
                  
               
               
                  Hvis en modervirksomhed fastlægger, at den er en investeringsvirksomhed i henhold til afsnit 27 i IFRS 10, fremlægger investeringsvirksomheden oplysninger om de væsentlige bedømmelser og antagelser, den har foretaget i forbindelse med fastlæggelsen af, at den er en investeringsvirksomhed. Hvis en investeringsvirksomhed ikke har en eller flere af de typiske egenskaber for en investeringsvirksomhed (se afsnit 28 i IFRS 10), skal den oplyse, hvorfor den alligevel har konkluderet, at den er en investeringsvirksomhed.
               
            
                  9B
               
               
                  Når en virksomhed bliver eller ophører med at være en investeringsvirksomhed, oplyser den om ændringen i investeringsvirksomhedsstatus og årsagerne til ændringen. Endvidere skal en virksomhed, som bliver investeringsvirksomhed, oplyse om konsekvenserne af statusændringen for årsregnskabet for den fremlagte periode, herunder
                  
                              a)
                           
                           
                              den samlede dagsværdi, pr. datoen for statusændringen, for de dattervirksomheder, der ophører med at blive konsolideret
                           
                        
                              b)
                           
                           
                              samlet eventuel gevinst eller eventuelt tab beregnet i overensstemmelse med afsnit B101 i IFRS 10 og
                           
                        
                              c)
                           
                           
                              de poster i resultatopgørelsen, hvor gevinsten eller tabet er indregnet (hvis det ikke er fremlagt særskilt).
                           
                        
            Efter afsnit 19 tilføjes en overskrift og afsnit 19A-19G.
      KAPITALANDELE I UKONSOLIDEREDE DATTERVIRKSOMHEDER (INVESTERINGSVIRKSOMHEDER)
      
                  19A
               
               
                  En investeringsvirksomhed, som i henhold til IFRS 10 skal anvende fritagelsen for konsolidering og i stedet behandle sin investering i en dattervirksomhed regnskabsmæssigt til dagsværdi over resultatet, skal oplyse derom.
               
            
                  19B
               
               
                  For hver ukonsolideret dattervirksomhed skal en investeringsvirksomhed oplyse:
                  
                              a)
                           
                           
                              dattervirksomhedens navn
                           
                        
                              b)
                           
                           
                              dattervirksomhedens hovedforretningssted (og registreringsland, hvis dette afviger fra hovedforretningsstedet), og
                           
                        
                              c)
                           
                           
                              den ejerandel, der ejes af investeringsvirksomheden og, hvis dette afviger herfra, den andel af stemmerettigheder, der ejes.
                           
                        
            
                  19C
               
               
                  Hvis en investeringsvirksomhed er modervirksomhed for en anden investeringsvirksomhed, skal modervirksomheden også fremlægge oplysningerne i 19B, litra a)-c), for investeringer, som investeringsdattervirksomheden har bestemmende indflydelse på. Oplysningen kan fremlægges ved i modervirksomhedens årsregnskab at medtage dattervirksomhedens (eller dattervirksomhedernes) årsregnskab, som indeholder ovennævnte oplysninger.
               
            
                  19D
               
               
                  En investeringsvirksomhed skal oplyse:
                  
                              a)
                           
                           
                              karakteren og omfanget af eventuelle begrænsninger (f.eks. som følge af låneordninger, lovkrav eller kontraktlige ordninger) med hensyn til en ukonsolideret dattervirksomheds muligheder for at overføre midler til investeringsvirksomheden i form af udbytte eller for at tilbagebetale lån eller forskudsbetalinger foretaget til den ukonsoliderede dattervirksomhed af investeringsvirksomheden
                           
                        
                              b)
                           
                           
                              eventuel aktuel forpligtelse eller hensigt med hensyn til at yde økonomisk eller anden støtte til en ukonsolideret dattervirksomhed, herunder forpligtelse eller hensigt med hensyn til at bistå dattervirksomheden med at opnå økonomisk støtte.
                           
                        
            
                  19E
               
               
                  Hvis en investeringsvirksomhed eller en af dens dattervirksomheder i regnskabsåret har ydet økonomisk eller anden støtte til en ukonsolideret dattervirksomhed (f.eks. i form af anskaffelse af aktiver fra eller instrumenter udstedt af dattervirksomheden eller bistand til dattervirksomheden med at opnå økonomisk støtte) uden at være kontraktligt forpligtet dertil, skal denne virksomhed oplyse:
                  
                              a)
                           
                           
                              typen og omfanget af den støtte, der er ydet til hver enkelt ukonsolideret dattervirksomhed, og
                           
                        
                              b)
                           
                           
                              årsagerne til, at der er ydet støtte.
                           
                        
            
                  19F
               
               
                  En investeringsvirksomhed skal fremlægge oplysninger om de vilkår i en eventuel kontraktlig aftale, der kan medføre, at virksomheden eller dens ukonsoliderede dattervirksomheder skal yde økonomisk støtte til en ukonsolideret, struktureret virksomhed, som den har bestemmende indflydelse på, herunder begivenheder eller omstændigheder, der kan medføre tab for den regnskabsaflæggende virksomhed (f.eks. likviditetsordninger eller kreditvurderingsudløsere, der er forbundet med forpligtelser til at købe aktiver i den strukturerede virksomhed eller yde økonomisk støtte).
               
            
                  19G
               
               
                  Hvis en investeringsvirksomhed eller en af dens ukonsoliderede dattervirksomheder i regnskabsåret har ydet økonomisk eller anden støtte til en ukonsolideret, struktureret virksomhed, som investeringsvirksomheden ikke havde bestemmende indflydelse på, uden at være kontraktligt forpligtet dertil, og denne støtte medførte, at investeringsvirksomheden fik bestemmende indflydelse på den strukturerede virksomhed, skal denne investeringsvirksomhed fremlægge en redegørelse for de relevante faktorer, der lå til grund for beslutningen om at yde støtte.
               
            Afsnit 21A tilføjes efter afsnit 21
      
                  21A
               
               
                  En investeringsvirksomhed behøver ikke at fremlægge de oplysninger, der kræves i afsnit 21, litra b)-c).
               
            Afsnit 25A tilføjes efter afsnit 25
      
                  25A
               
               
                  En investeringsvirksomhed behøver ikke at fremlægge de oplysninger, der kræves i afsnit 24, for en ukonsolideret struktureret dattervirksomhed, som den har bestemmende indflydelse på, og for hvilken den fremlægger de oplysninger, der kræves i afsnit 19A-19G.
               
            I appendiks A tilføjes et nyt begreb.
      Nedenstående begreber er defineret i IAS 27 (som ændret i 2011), IAS 28 (som ændret i 2011), IFRS 10 og IFRS 11 Fælles ordninger og anvendes i nærværende standard med den betydning, der er anført i disse IFRS-standarder:
      
                  —
               
               
                  associeret virksomhed
               
            
                  —
               
               
                  koncernregnskab
               
            
                  —
               
               
                  bestemmende indflydelse på en virksomhed
               
            
                  —
               
               
                  den indre værdis metode
               
            
                  —
               
               
                  koncern
               
            
                  —
               
               
                  investeringsvirksomhed
               
            
                  —
               
               
                  fælles ordning
               
            
                  —
               
               
                  …
               
            I appendiks C tilføjes afsnit C1B.
      
                  C1B
               
               
                  
                     Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 2 og appendiks A og tilføjelse af afsnit 9A-9B, 19A-19G, 21A og 25A. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende dem tidligere. Hvis en virksomhed anvender ændringerne tidligere, skal den oplyse derom og anvende alle ændringerne i Investeringsvirksomheder.
               
            
         Ændringer til IAS 27 Separate årsregnskaber
         
      
      Afsnit 5-6 ændres.
      
                  5
               
               
                  Nedenstående begreber er defineret i Appendiks A til IFRS 10 Koncernregnskaber, Appendiks A til IFRS 11 Fælles ordninger og afsnit 3 i IAS 28 Investeringer i associerede virksomheder og joint ventures:
                  
                              —
                           
                           
                              associeret virksomhed
                           
                        
                              —
                           
                           
                              bestemmende indflydelse på en virksomhed, der er investeret i
                           
                        
                              —
                           
                           
                              koncern
                           
                        
                              —
                           
                           
                              investeringsvirksomhed
                           
                        
                              —
                           
                           
                              fælles kontrol
                           
                        
                              —
                           
                           
                              …
                           
                        
            
                  6
               
               
                  Separate årsregnskaber er regnskaber, som præsenteres ud over de konsoliderede årsregnskaber eller ud over de regnskaber, hvori investeringer i associerede virksomheder eller joint ventures behandles regnskabsmæssigt ved hjælp af den indre værdis metode, undtagen under de omstændigheder, der er beskrevet i afsnit 8-8A. Det er ikke nødvendigt at vedhæfte eller vedlægge separate årsregnskaber til disse regnskaber.
               
            Afsnit 8A tilføjes efter afsnit 8.
      
                  8A
               
               
                  En investeringsvirksomhed, der i hele perioden og alle sammenlignelige perioder, der er præsenteret, skal anvende fritagelsen for konsolidering af alle sine dattervirksomheder i overensstemmelse med afsnit 31 i IFRS 10, præsenterer et separat årsregnskab som sit eneste årsregnskab.
               
            Afsnit 11A-11B tilføjes efter afsnit 11.
      
                  11A
               
               
                  Hvis en modervirksomhed i overensstemmelse med afsnit 31 i IFRS 10 skal måle sine investeringer i en dattervirksomhed til dagsværdi over resultatet i overensstemmelse med IFRS 9, skal den også regnskabsmæssigt behandle disse investeringer på samme måde i sit separate årsregnskab.
               
            
                  11B
               
               
                  Hvis en modervirksomhed ophører med at være en investeringsvirksomhed eller bliver en investeringsvirksomhed, skal den fra datoen for statusændringen behandle denne ændring regnskabsmæssigt som følger:
                  
                              a)
                           
                           
                              når en virksomhed ophører med at være en investeringsvirksomhed, skal virksomheden i overensstemmelse med afsnit 10, enten
                              
                                          i)
                                       
                                       
                                          indregne en investering i en dattervirksomhed til kostpris. Dagsværdien af dattervirksomheden på datoen for statusændringen anvendes som den anslåede kostpris på den dato, eller
                                       
                                    
                                          ii)
                                       
                                       
                                          fortsat behandle en investering i en dattervirksomhed regnskabsmæssigt i overensstemmelse med IFRS 9.
                                       
                                    
                        
                              b)
                           
                           
                              hvis en virksomhed bliver en investeringsvirksomhed, skal den regnskabsmæssigt behandle en investering i en dattervirksomhed til dagsværdi over resultatet i overensstemmelse med IFRS 9. Forskellen mellem dattervirksomhedens tidligere regnskabsmæssige værdi og dagsværdien på datoen for investeringsvirksomhedens statusændring indregnes som gevinst eller tab i resultatopgørelsen. Den samlede værdi af dagsværdijusteringer, der tidligere er indregnet i øvrig totalindkomst for disse dattervirksomheder, behandles som om, investeringsvirksomheden havde afhændet disse dattervirksomheder på datoen for statusændringen.
                           
                        
            Afsnit 16A tilføjes efter afsnit 16
      
                  
                     16A
                  
               
               
                  
                     Når en investeringsvirksomhed, som er modervirksomhed (ud over modervirksomheder, som er dækket af afsnit 16) i overensstemmelse med afsnit 8A udarbejder et separat årsregnskab som sit eneste årsregnskab, skal den oplyse derom. Investeringsvirksomheden skal også fremlægge de oplysninger vedrørende investeringsvirksomheder, der kræves i IFRS 12 Oplysninger om kapitalandele i andre virksomheder
                     .
               
            Afsnit 17 ændres.
      
                  
                     17
                  
               
               
                  Når en modervirksomhed (ud over modervirksomheder, som er dækket af afsnit 16-16A) eller en investor med fælles bestemmende indflydelse eller betydelig indflydelse på en virksomhed, hvori der er investeret, udarbejder et separat årsregnskab, skal modervirksomheden eller investor angive det i overensstemmelse med IFRS 10, IFRS 11 eller IAS 28 (som ændret i 2011) udarbejdede årsregnskab, som det er tilknyttet. Modervirksomheden eller investor skal i det separate årsregnskab også give oplysning om:
                  
                              
                                 a)
                              
                           
                           
                              
                                 …
                              
                           
                        
            Afsnit 18 ændres.
      
                  18
               
               
                  … Hvis en virksomhed anvender denne standard tidligere, skal den oplyse derom og samtidig anvende IFRS 10, IFRS 11, IFRS 12 og IAS 28 (som ændret i 2011).
               
            Efter afsnit 18 tilføjes afsnit 18A-18I.
      
                  18A
               
               
                  
                     Investeringsvirksomheder (ændringer til IFRS 10, IFRS 12 og IAS 27), udstedt i oktober 2012, vedrørte ændring af afsnit 5, 6, 17 og 18 og tilføjelse af afsnit 8A, 11A-11B, 16A og 18B-18I. En virksomhed skal anvende disse ændringer på regnskabsår, som begynder den 1. januar 2014 eller derefter. Det er tilladt at anvende dem tidligere. Hvis en virksomhed anvender ændringerne tidligere, skal den oplyse derom og anvende alle ændringerne i Investeringsvirksomheder.
               
            
                  18B
               
               
                  Hvis en modervirksomhed på datoen for førstegangsanvendelsen af Investeringsvirksomheder (som i forbindelse med denne standard er begyndelsen af det regnskabsår, for hvilket ændringerne anvendes første gang) konkluderer, at den er en investeringsvirksomhed, skal den anvende afsnit 18C-18I på sin investering i en dattervirksomhed.
               
            
                  18C
               
               
                  På datoen for førstegangsanvendelsen skal en investeringsvirksomhed, som tidligere målte sin investering i en dattervirksomhed til kostpris, i stedet måle investeringen til dagsværdi over resultatet, som om kravene i denne standard altid havde været gældende. Investeringsvirksomheden justerer med tilbagevirkende kraft det år, der ligger umiddelbart forud for datoen for førstegangsanvendelsen, og justerer det overførte resultat i begyndelsen af den umiddelbart forudgående periode for en eventuel forskel mellem:
                  
                              a)
                           
                           
                              investeringens tidligere regnskabsmæssige værdi og
                           
                        
                              b)
                           
                           
                              dagsværdien af investeringsvirksomhedens investering i dattervirksomheden.
                           
                        
            
                  18D
               
               
                  På datoen for førstegangsanvendelsen skal en investeringsvirksomhed, som tidligere målte sin investering i en dattervirksomhed til dagsværdi over øvrig totalindkomst, fortsat måle investeringen til dagsværdi. Den samlede værdi af dagsværdijusteringer, der tidligere er indregnet i øvrig totalindkomst, overføres til det overførte resultat i starten af det regnskabsår, der ligger umiddelbart forud for datoen for førstegangsanvendelsen.
               
            
                  18E
               
               
                  På datoen for førstegangsanvendelsen skal en investeringsvirksomhed ikke foretage justeringer i den tidligere regnskabsmæssige behandling af en ejerandel i en dattervirksomhed, som den tidligere har valgt at måle til dagsværdi over resultatet i overensstemmelse med IFRS 9, i henhold til afsnit 10.
               
            
                  18F
               
               
                  Før datoen for anvendelsen af IFRS 13 Dagsværdimåling skal en investeringsvirksomhed bruge de dagsværdibeløb, der tidligere blev rapporteret til investorer eller til ledelsen, hvis sådanne beløb repræsenterer det beløb, som investeringen kunne have været udvekslet til ved en handel mellem kvalificerede, villige, indbyrdes uafhængige parter på datoen for vurderingen.
               
            
                  18G
               
               
                  Hvis det ikke er muligt i overensstemmelse med afsnit 18C-18F (som defineret i IAS 8 Anvendt regnskabspraksis, ændringer i regnskabsmæssige skøn og fejl) at måle investeringen i en dattervirksomhed, skal investeringsvirksomheden anvende kravene i denne standard ved begyndelsen af den tidligste periode, hvor anvendelsen af afsnit 18C-18F er mulig, hvilket kan være den indeværende periode. Investoren regulerer det regnskabsår med tilbagevirkende kraft, der ligger umiddelbart forud for datoen for førstegangsanvendelsen, medmindre begyndelsen af den tidligste periode, hvor anvendelsen af dette afsnit er mulig, er den indeværende periode. Hvis den dato, hvor det er muligt for investeringsvirksomheden at måle dattervirksomhedens dagsværdi, ligger tidligere end begyndelsen af den umiddelbart foregående periode, regulerer investeringsvirksomheden egenkapitalen i begyndelsen af den umiddelbart foregående periode for en eventuel forskel mellem:
                  
                              a)
                           
                           
                              investeringens tidligere regnskabsmæssige værdi og
                           
                        
                              b)
                           
                           
                              dagsværdien af investeringsvirksomhedens investering i dattervirksomheden.
                           
                        Hvis den tidligste periode, hvor anvendelsen af dette afsnit er mulig, er den indeværende periode, indregnes reguleringen af egenkapitalen fra begyndelsen af den indeværende periode.
               
            
                  18H
               
               
                  Hvis en investeringsvirksomhed har afhændet eller har mistet den bestemmende indflydelse på en dattervirksomhed før datoen for førstegangsanvendelsen af ændringerne vedrørende Investeringsvirksomheder, er det ikke et krav, at investeringsvirksomheden foretager justeringer i de tidligere regnskaber for den pågældende investering.
               
            
                  18I
               
               
                  Uanset henvisningerne til det regnskabsår, der ligger umiddelbart forud for datoen for førstegangsanvendelsen ("den umiddelbart foregående periode"), i afsnit 18C-18G kan en virksomhed også forelægge justerede sammenlignelige oplysninger for en tidligere forelagt periode, men er ikke nødt til det. Hvis en virksomhed alligevel forelægger justerede sammenlignelige oplysninger for en tidligere periode, læses alle henvisninger til "den umiddelbart foregående periode" i afsnit 18C-18G som "den tidligst justerede sammenlignelige periode, der er forelagt". Hvis en virksomhed forelægger ikke-justerede sammenlignelige oplysninger for en tidligere periode, skal den klart udpege de oplysninger, der ikke er blevet justeret, anføre, at de er udarbejdet på et andet grundlag, og redegøre for dette grundlag.
               
            
         (1)  I afsnit C7 i IFRS 10 Koncernregnskaber fastlægges følgende: "Hvis en virksomhed anvender denne standard, men endnu ikke anvender IFRS 9, læses enhver henvisning i denne standard til IFRS 9 som en henvisning til IAS 39 Finansielle instrumenter: Indregning og måling."